In nomine Domini, Amen. Anno Incarnationis ejusdem Mo CCo sexagesimo quarto, mense aprilis. Ego Petrus, quondam prepositus de Orsans, et ego Ereburgis, uxor ejus, notum facimus omnibus presentes litteras inspecturis quod nos, providi deliberatione, considerantes et attendentes quod nichil est morte certius et nichil incertius hora mortis, ob hoc diem extreme messionis operibus misericordie pervenire, et animarum nostrarum quieti providere volentes. Pro remedio et salute animarum nostrarum et animarum antecessorum nostrorum, dedimus, concessimus et quittavimus, damus, concedimus et quittamus, in helemosinam et hereditatem perpetuam, Deo et Beate Marie Cistercii et viris religiosis abbati et conventui ibidem Deo servientibus, quoddam pratum nostrum situm in preteria subtus Vilers super Sagonam, in loco ubi dicitur Super la roye de Muro, juxta pratum As Floroz ex una parte, et juxta pratum As Blans ex altera, et ex alia parte juxta pratum liberorum Au Roy. Quod pratum predictum a predictis abbate et conventu Cisterciensibus in feodum tenebamus. De quo prato predicto nos devestientes, omnino dictos abbatem et conventum corporaliter investivimus. Et in verum dominium et possessionem veram et perpetuam induximus pro omni voluntate eorum modis omnibus et omni tempore faciendi. Et tenemus et promittimus quilibet in solidum sub obligatione nostrorum bonorum mobilium et immobilium presentium et futurorum, et per sacramentum nostrum pro nobis et nostris heredibus quos ad hoc obligamus, prestitum super Sancta Dei Euvangelia corporale, et per stipulationem legittimam et sollempnem super predicto prato garantiam portare dictis abbati et conventui et eorum successoribus perpetuo contra omnes, et nos pro eis semper et ubique locorum et in omni curia contra personas omnes opponere propter hoc, et respondere propriis sumptibus, et in nos litis onus suscipere ac eos modis omnibus indempnos, si qui calumpniatores contradictores vel rebelles apparerent, quod absit et in nullo decetero contra nostre per nos vel per alios verbo vel facto seu consensu vel jure seu consuetudine vel modo alio qualicumque. Renuntiamus autem quilibet in solidum in hoc facto, per sacramentum predictum, ex certa scientia omni auxilio et beneficio juris canonici et civilis et omni consuetudini et statuto cujuslibet patrie et omnibus exceptionibus, defensionibus, viribus, rationibus et aliis quibuscumque que possent obici contra hoc instrumentum vel factum. In quorum testimonium et munimen, presentibus litteris sigilla virorum venerabilium domini Petri, decani capelle ducis, et magistri Alberici, decani christianitatis divionensium, supplicavimus et fecimus apponi. Actum anno et mense predictis.